edu4u - Κίνημα... δεν ψηφίζω
Κίνημα... δεν ψηφίζω
Επιμένουν τα δύο πολυτεχνεία. Το Μετσόβιο και το Πολυτεχνείο Κρήτης, ένα Πανεπιστήμιο, αυτό της Πελοποννήσου, και η Καλών Τεχνών απέμειναν να αποτελούν το γαλατικό χωριό κατά των εκλογών για Συμβούλια στα ΑΕΙ. Με μαζική συμμετοχή συνεχίστηκαν χθες και αναμένεται να ολοκληρωθούν σήμερα οι εκλογές στο Πανεπιστήμιο Αθηνών που τελικώς δεν παρεμποδίστηκαν από την κατάληψη στο ηλεκτρονικό κέντρο του Ιδρύματος, ενώ το Πανεπιστήμιο Πειραιά έσπασε κάθε προηγούμενο ρεκόρ με 99% συμμετοχή των καθηγητών του στην ηλεκτρονική ψηφοφορία.
Τον πρύτανη του Πανεπιστημίου Αθηνών Θεοδόση Πελεγρίνη έδειξαν υπουργός Παιδείας και ΠΟΣΔΕΠ ως υπεύθυνο για την αναστάτωση που προκάλεσε η κατάληψη στις πανεπιστημιακές κλινικές των νοσοκομείων που μοιράζονται τον ίδιο σέρβερ με το Ιδρυμα. Για όσα συμβαίνουν μέσα στο Πανεπιστήμιο υπεύθυνος είναι ο πρύτανης , δήλωσε ο κ. Αρβανιτόπουλος. Με κατάληψη του ΤΕΙ Αθήνας από αύριο μέχρι την ερχόμενη Τρίτη αντιδρούν στα μέτρα του Μεσοπρόθεσμου οι σύλλογοι των εργαζομένων στο Ιδρυμα. Κανείς δεν πρέπει να φοβάται , διεμήνυσε ο υπουργός Παιδείας στους εκπαιδευτικούς που ανησυχούν για το νέο σύστημα αξιολόγησης.
Η αξιολόγηση, δήλωσε, είναι για να εντοπιστούν οι αδυναμίες, όχι για να τιμωρήσουμε ή να απολύσουμε . Στις αντιδράσεις ΠΑΣΟΚ και ΔΗΜ.ΑΡ. για τη δημοσιοποίηση των προτάσεων της ομάδας εργασίας χωρίς προηγούμενη συνεννόηση του κ. Αρβανιτόπουλου με τους κυβερνητικούς εταίρους, το υπουργείο Παιδείας απάντησε ότι θα ακολουθήσει δημόσια διαβούλευση τόσο επί των προτάσεων όσο και επί του σχεδίου.